google/wiki40b huggingface dataset:
Richie Sambora

Biografi

Richie Sambora ble med i Bon Jovi da bandet ble dannet i 1983. Den eneste betingelsen han stilte, var at han skulle være hovedgitarist og spille gitarsoloene. Til å begynne med ville ikke Jon Bon Jovi det, men etter at han hørte ham spille, var det ingen tvil lenger: Richie skulle være gitarist. Da Bon Jovi debuterte i 1984 med cd-en «Bon Jovi», ble Richie Sambora kjent av alle Bon Jovi fansene som 80-tallets beste gitarist. Under en konsert hvor de spilte sangen «You Give Love A Bad Name» på turneen til albumet Slippery When Wet spilte han gitarsoloen  mens Jon Bon Jovi holdt for øynene hans. Senere, i 1989, spilte Richie og Jon Bon Jovi sangene «Wanted Dead or Alive» og «Livin' on a Prayer» på to aukustiske gitarer under MTV music awards. MTV sa, og sier det  fortsatt, at det var det største øyeblikket i MTV Music awards historie. Men etter turneen til albumet New Jersey var det en del krangel i bandet og de var slitne etter seks år med konstante turneer og konserter, så alle bandmedlemmene dro hver sin vei. I 1991 slapp Richie ut sitt første soloalbum, Stranger in This Town. Albumet ble ingen stor salgsuksess, men solgte ganske bra. Da Bon Jovi ble forent igjen i 1992 var de uthvilte og klare for mer action.  I 1997 slapp Richie ut sitt andre soloalbum, Undiscovered Soul. I 2000 kom Bon Jovi albumet Crush, med hit-låta «It's My Life», hvor Richie tar i bruk sin kjære talkbox, som da er hovedelementet i sangen.  Albumet vant to grammyer: Best Rock Album og Best Rock Performance (for Jon Bon Jovi og Richie Samboras samspill i «It's My Life»). Senere ga bandet ut flere album, som konsertalbumet One Wild Night Live 1985-2001, Bounce, samlealbumet This Left Feels Right, 100.000.000 Bon Jovi Fans Can't Be Wrong... og Have a Nice Day. Richie og Jon Bon Jovi har mange ganger dukket opp i talkshow som Oprah, The Late Show with David Letterman og Saturday Night Fever. I 2018 ble Bon Jovi og dermed Sambora innvotert i Rock and Roll Hall of Fame.
Fånefjell

Fånefjell er 745 m høyt fjell i Bygland kommune i Aust-Agder. Det går ut som et nes i innsjøen Byglandsfjorden som ligger 202 moh, med en stupbratt fjellside på sørsiden.  Veien forbi Fånefjell ble regnet som et av de to vanskeligste partiene på landeveien gjennom Setesdal. Byklestigen var den vanskeligste, deretter kom Fånekleivene.
Ved Fånefjell er det fire generasjoner vei, langs fire helt ulike traseer. De eldste veiene forbi Fånefjell er rideveier og ble kalt Fånekleivene. Den eldste rideveien går rundt fjellet på østsiden og dateres til 1500-tallet. Den første kjøreveien kom i 1842, også den har trasé over fjellet. Den tredje veien er et spesielt interessant veihistorisk kulturminne fra 1923. Denne veitraseen går rundt fjellet på yttersiden mot fjorden, og på et spektakulært parti der fjellet går stupbratt i fjorden er veien sprengt inn i den loddrette fjellsida som en såkalt halvtunnel. Denne halvtunnelen er ofte avbildet. Den fjerde og nyeste traseen går gjennom fjellet: Fånefjelltunnelen.
Halvtunnelen på yttersiden av Fånefjell gjorde det mulig å kjøre buss langs Byglandsfjorden. Setesdal Bilruter startet bussrute fra Ose til Bykle i 1920, og noen år seinere ble ruta forlenget ned til Byglandsfjord. Halvtunnelen er nå stengt for all ferdsel pga. rasfare.
I Nasjonal verneplan for veger, bruer og vegrelaterte kulturminner omtales kulturminnene ved Fånefjell som Fånefjell vegmiljø. I 2009 ble vegmiljøet ved Fånefjell fredet etter lov om kulturminner.
The Endeavour of Man

The Endeavour of Man (norsk tittel: Kampen for tilværelsen) var Norges bidrag til Underholdningsfestivalen i Montreux i 1991. Regi: Nina Matheson.
Lengde: 24 minutter.
Programmet ble sendt på NRK TV 20. april 1991.
Burma Star

Burma Star er en britisk militær kampanjemedalje tildelt for tjeneste i Burma, Assam og Bengal, Kina og Malaya under andre verdenskrig.

Tildeling

Medaljen ble tildelt for minst én dags tjeneste mellom 11. desember 1941 og 2. september 1945 i den britiske hæren, marinen, luftvåpenet eller i handelsflåten. I tillegg til tjeneste i Burma 1941–45, kvalifiserer også tjeneste i Øst-Bengal og Assam fra 1942–43, i Kina og i Malaya etter februar 1942. Tjeneste til sjøs i farvannene i den østlige Bengalbukten, ved Sumatra, i Sundastredet og Malakkastredet kvalifiserte også for medaljen, men bare etter at man hadde gjort seg fortjent til 1939–1945 Star. Personell i Royal Air Force måtte ha gjennomført ett operasjonstokt.
Den som etter å ha gjort seg fortjent til Burma Star også kvalifiserte seg til Pacific Star, ble ikke tildelt en ekstra medalje. I stedet ble medaljebåndet for Burma Star utstyrt med båndspenne med innskriften «PACIFIC». På båndstripen ble dette markert med en rosett.
Colobothea

Utseende

Middelsstore til nokså store, slanke, brunspraglete trebukker. Antennene er betydelig lengre enn kroppen. Hver dekkvinge har en tann ved bakkanten.

Utbredelse

Gruppen er utbredt i Sør- og Mellom-Amerika.
Kristanna Loken

Karriere

Loken debuterte i 1994 i en episode av såpeserien As the World Turns som med sine 13 858 episoder fra 1956 til 2010 på CBS, er en av landets lengste såper. I 1996 fikk hun være med i en episode av Law & Order og en episode av Star Trek: Voyager. Hun spilte så fast i  Pensacola 1997–98 som handlet om en militær flyveskole.  Så fikk hun være med i neste hele serien Philly, Just Shoot Me,  som handlet om en advokatmor fra Philadelphia. Den varte bare en sesong (2000). Hun er antakeligvis mest kjent for sin opptreden som androiden «T-X» i filmen Terminator 3 - Rise of the Machines fra 2003. Høsten 2006 jobbet hun blant annet med innspillingen av TV-serien The L-Word. 
Hun var gift 2008–09 med den kanadiske skuespilleren Noah Danby (1974–) som hun spilte med i den amerikansk-kanadiske TV-serien Painkiller Jane (2007), der Kristanna hadde hovedrollen som Jane Vasco, en agent som ikke kan dø.  I ettertid har hun spilt kjæreste med flere kvinner både før og etter Jane. Loken uttalte i 2006 de ord i Curve magazine om at «jeg har gått ut med og hatt sex med menn og kvinner, og må si at de forholdene jeg har hatt med enkelte kvinner er mye mer tilfredsstillende, både seksuelt og følelsesmessig, enn de jeg har hatt med enkelte menn... Jeg kobles til en aura, en energi. Og hvis personen jeg kobles til tilfeldigvis er en kvinne, er det bare sånn det er. Det er det som får hjulene mine til å snurre». Hun er 1,82 m høy.
I det hele har hun fram til 2015 vært med i over tyve amerikanske serier og filmer.
Mestra dorcas

Utseende

En middelsstor, blek sommerfugl. Vingenes ytterkanter er brunlige, bakvingens bakkant oransje.

Levevis

Larvene utvikler seg på planteslekten Tragia i vortemelkfamilien (Euphorbiaceae).

Utbredelse

Arten er utbredt fra det sørlige USA til Argentina, også i Vestindia.
Ambulansetjenesten i Norge

Historie

Det har vært utført lufttransport av pasienter i Norge siden 1930-tallet. Røde Kors lanserte ideen i 1926, men første kjente luftambulansetransport skjedde i 1932 med Viggo Widerøe som pilot. Da flyselskapet Widerøes ble stiftet i 1934 var et av formålene å utføre luftambulansetransport. Etter krigen utførte små sivile sjøfly slike oppdrag i økende grad på vestlandet og nordpå. Etter hvert ble helikoptre også benyttet. Luftforsvaret gjennomførte også luftambulanseoppdrag, noen av disse langt til havs. Konseptet med dedikert legebemannet ambulansehelikopter ble introdusert i 1978 av lege Jens Moe. En stiftelse ble etablert for å sikre økonomien (nå Stiftelsen Norsk Luftambulanse). Det er ikke nødvendig å være medlem i stiftelsen Norsk Luftambulanse for å få hjelp. Enhver beboer i Norge er sikret akuttmedisinsk hjelp med bil, båt, fly eller helikopter uansett bosted.  
Under sosialminister Tove Strand Gerhardsen ble det etablert en nasjonal luftambulansetjeneste i 1988, der flyselskaper fikk kontrakt med Rikstrygdeverket om dedikert beredskap med spesialinnredete ambulansefly og -helikoptre (Statens Luftambulanse). Helsepersonellbemanningen ble besørget av fylkeskommunale sykehus. 
Etter sykehusreformen i 2002 ble sørge for-ansvaret for luftambulansetjenesten overført til de 5 (nå 4) regionale helseforetakene. I 2004 etablerte disse et felles datterselskap, Helseforetakenes nasjonale luftambulansetjeneste ANS (til daglig forkortet til Luftambulansetjenesten ANS), som har det operative ansvaret for tjenesten. Flykontraktene settes fortsatt ut gjennom anbudsprosesser. Helseforetakene har ansvaret for helsepersonellbemanningen. Luftambulansetjenesten er 100% offentlig finansiert.
Livets dans

Livets dans er en norsk film fra 1998 som omhandler Edvard Munchs liv. Filmen er regissert av Sølvi A. Lindseth og blander dokumentar- og dramasjangeren. Den ble produsert i 1997 og hadde premiere 16. januar 1998.
Filmen gir en kronologisk gjennomgang av Edvard Munchs liv, fra fødselen på Løten i Hedmark og oppveksten i Kristiania til de siste årene på Ekely. Sentralt står forholdet til kvinner, moren Laura Munch og søsteren  som døde tidlig, tante Karen Bjølstad, og kjærlighetsforholdene til Milly Thaulow, Dagny Juel og Tulla Larsen.
Det vises autentiske opptak av Edvard Munch på Ekely.
Kim Kolstad spiller rollen som Edvard Munch som ung, mens Per Hjorth spiller den eldre Munch. Skuespillerne har ingen replikker. Bjørn Skagestad har fortellerstemmen.
Filmen fikk terningkast 4 av Dagbladet som mente den var grei og orienterende, men litt skolefjernsynpreget. VG ga filmen terningkast 5 og mente filmen hadde en «utmerket fortellerteknisk kraft». Aftenposten ga terningkast 4.
Drømmetydning

Historie

De aller første sivilisasjonene forsøkte å finne mening i sine drømmer. Egypterne og grekerne så på drømmer som visjoner fra gudene. Gjerne i form av en profeti. De mente altså at drømmene hadde guddommelig stimuli. Drømmene skulle fortelle dem om hva som kom til å skje (å være sanndrømt). Denne oppfatning om drømmenes stimuli hold seg lenge og enkelte holder på den den dag i dag. Mye grunnet at det i kristendommens hellige tekster (Bibelen) er der eksempler på at gud snakker til mennesker i drømmer. Senere kom det flere teorier om drømmene og drømmenes severdigheter. Enkelte drømmeforskere eksperimenterte med å stimulere sine sanser og se hvilke resultater det gav. Ved å fryse mens en sov kunne en få drømmer som var tilknyttet kulde. For eksempel kunne en drømme at en gikk gjennom en snøstorm. Dette ble beskrevet blant annet av Maury. Sigmund Freud skrev Drømmetydning (ble publisert i 1899, men publikasjons året sier 1900), i denne boken ble drømmens severdigheter og menig forklart. Freuds teorier sto sterkt fram til det 21 århundre. I dag eksisterer det ennå tilhengere, men flere er gått over til drømmeteoriene til Carl Jung og Hall. Carl Jung var freudianer og videreutviklet Freuds teori.

Drømmetydning

Drømmens motiv og forvrenginger i drømmene Freud mente at drømmen alltid hadde en ønskeoppfyllelse som motiv. Dette ønsket kunne være åpenlyst eller det kunne være skjult grunnet forvrenging. Forverringer kunne oppstå i drømmen av forskjellige grunner. Blant annet ved at drømmens ønske var for «motbydelig» for drømmeren, så det ble sensurert i det underbevisste og det resulterte i en forvrenging som kom fram i det manifeste drømmeinholdet. For å likevel finne fram til ønsket måtte en studere de direkte og indirekte konsekvensene av drømmen, samt drømmens materiale. Enkelte objekter kunne symbolisere forskjellige ting. For å tolke drømmen var en forhistorie (en historie om hva en gjorde på drømmedagen) nødvendig. Da materialet i drømmen ofte symboliserte forskjellige ting ettersom hva som hadde blitt assosiert med dem på drømmedagen.

Biologisk drømmestimuli

Freud påsto det var tre biologiske drømmerstimuli. Indre sensorisk stimuli – Sanseinntrykk påvirket av det indre resulterer i en drøm. Indre organisk (somatisk) stimuli – Kroppens indre situasjon resulterer i en drøm. Ytre sensorisk stimuli – Sanseinntrykk påvirket av det ytre resulterer i en drøm. For eksempel kan en, hvis en er svært varm om natten, drømme at en er om gitt av flammer og ild.

Drømmematerialet – hukommelsen i drømmen

Drømmenes tre severdighet er knyttet til drømmematerialet. Drømmematerialet er objektene i drømmen. For eksempel landskapet drømmen finner sted i eller et menneske en kjenner. Den første av drømmens severdigheter er at drømmen foretrekker det uviktige (ting og personer som en ikke reflekterte mye om når en opplevede dem i våkentilstand). Den andre severdighet er at drømmen som oftest foretrekker opplevelser fra drømmedagen (dagen før en drømte). Den siste severdighet med drømmen er at den behersker minner fra vår tidligste barndom som vi i våken tilstand er ute av stand til å memorere.
Spirit (album)

Spirit er debutalbumet til den britiske sangeren Leona Lewis.
Albumet ble utgitt av Syco Music i november 2007. Albumet var det raskestselgene noensinne i Storbritannia med mer enn 375 000 solgte eksemplarer den første uken etter utgivelsen. Albumet debuterte på førsteplass på listene i 9 land, bl.a UK, Irland, Canada, Australia, New Zealand og Tyskland. Albumet ble nominert for «Best Pop Album»  på Grammy Awards.
Podopogonus

Beskrivelse

En middelsstor, blankt svart gullbasse med hvite flekker. Pronotum er mye smalere enn dekkvingene og nokså grovt punktert.

Utbredelse

Arten er utbredt på Filippinene (Luzon, Mindanao).
Konveksjonscelle

En konveksjonscelle er et fenomen innen fluiddynamikk som oppstår i situasjoner hvor der er en forskjell i tettheten i et legeme av væske eller gass. Konveksjonen krever vanligvis et gravitasjonsfelt, men i eksperimenter innen mikrogravitasjon har termisk konveksjon blitt observert uten at effekten av gravitasjon har vært nødvendig.
Hrímnir

Hrímnir, Hrímne, Rimne er en jotun som opptrer i norrøn mytologi.
I vers 31 i Hyndluljóð sies det at han er far til Heiðr (Heid) og Hrossþjófr (Rosstjov), noe som kan være et poetisk grep for å skape alliterasjon. Han nevnes i vers 28 i Skírnismál, trolig som en typisk jotun.
Han nevnes blant jotnene i Nafnaþulur-delen av Den yngre Edda.
I Volsungesaga sies det at han er Hljóð sin far, som Frigg sender til Rerir med eplet som lar kona til Rerir bli gravid med Volsung– og deretter sender Hrímnir Hljóð til Volsung for at hun skal bli Volsung sin kone. Dette kommer overens med historien om Peredur i Arthursyklusen, og det moderne eventyret som i England er kjent som «The Sea-Maiden».
I Grim Lodenkinns saga er han far til kjempekvinnene Feima og Kleima; og kona hans heter Hyrja.

Etymologi

Hrímnir kan enten betyr «den som er dekka av rimfrost» eller «den sotete». Det er ikke tydelig om navnet er ment å skulle påkalle frostjotnene eller rimtussene.
Robat Karim (fylke)

Robat Karim (persisk: شهرستان رباط‌کریم‎) er et fylke i provinsen Teheran i Iran. Hovedstaden i fylket er Robat Karim. Fra målingen i 2006 var fylkets befolkning (inkludert målinger fra fylket Baharestan) var 608 530, i 149 444 familier. Fylket er delt inn i to distrikter: det sentrale distriktet og Golestan-distriktet. Fylket har tre byer: Robat Karim, Nasirshahr og Parand.
ToppGirl

ToppGirl (frem til 2014 kjent som Topp) er et norsk ungdomsblad for jenter som ble etablert i 1984. Bladet inneholder mye stoff om populærmusikk og henvender seg spesielt til tenåringsjenter. Bladet eies av Allergruppen. Det hadde et opplag på 48 000 i 1989, 55 700 i 2009 og 21 400 i 2014.
Topp var i 2010 det mest solgte «kvinnemagasinet» i Norge.
Bladet utgir skoledagbøker hvert år.
Stamnesgården

Stamnesgården ligger i Rådhusgata 30, ved Christiania Torv, i Oslo. Kjelleren huset blant annet gamle Oslo katedralskole tilbake til 1600-tallet. I dag finner man blant annet Marius Stamnes boktrykkeri i gården, som også huser en rekke andre leietagere, som arkitektkontor, reklamebyrå og makeup-skole.
Ørjan Håskjold Nyland

Molde FK

Før sesongen 2013 meldte han overgang til Molde FK. Hvor han ble norgesmester samme år. I løpet av 2014 fikk han sitt gjennombrudd på landslaget og er fast keeper for Norges A-landslag. For Molde FK ble han seriemester dette året. Han spiller sin tredje cupfinale på rad 23. november 2014.

Het på overgangsmarkedet

Nyland har blitt linket til utlandet ved flere anledninger og utenlandske speidere har velvillig tatt turen til Aker stadion for å se sisteskansen i aksjon. Både Arsenal og Cardiff har vært nevnt i pressen.

Landslaget

19. november 2013 fikk Nyland sin landslagsdebut på sin hjemmebane, Aker Stadion, mot Skottland. Dette var den siste kampen spilt på naturgress på Aker Stadion. Dagen etter ble arbeidet med å legge om til kunstgress startet.
Rekstafjorden

Rekstafjorden er en fjord i Flora kommune i Sogn og Fjordane ytterst i havgapet, vest for Florø. Fjorden ligger på sørsiden av øyene Kinn og Reksta, som den er oppkalt etter. Sør for fjorden ligger øya Askrova og Brufjorden. Fjorden har innløp i havgapet sør for Kinn og strekker seg 10 kilometer østover til der Vassreset starter. Mellom Kinn og Reksta går Kinnasundet nord til Skorpefjorden på nordsiden av disse øyene. Den østlige grensen til fjorden ligger mellom Søre Nekkøy og Store Stårøy.
Starsem

Starsem er et russisk–europeisk selskap dannet i 1996 for å kommersialisere Sojuz. Starsem holder til i Évry, Essonne (nær Paris). Organisasjonen er eid av Roskosmos (25 %), «TsSKB-Progress» Samara Space Center (25 %), EADS SPACE Transportation (35 %) og Arianespace (15 %).
Humor Losjen

Humor Losjen er et underholdningsforetak som ble etablert i 2004 under navnet Christiania Teater. I 2006 ble navnet kjøpt opp og de skiftet navn til Humor Losjen. Daglig leder er Ronny Fagereng og kunstnerisk leder er Ragnhild Lund. Humor Losjen har produsert forestillinger som "Norgeshistorien på 1 time!" og "Ibsens Engler".
Kolstadfoss

Kolstadfoss er en foss med fall på to og en halv meter mellom Settens vestlige arm og Mjermen.
Ved Kolstadfoss var det bygget både dam og lenser før 1760. Kolstadfoss var et knutepunkt for tømmerfløting på Setten. Alt tømmer som skulle fra Hvervsviken og nedover Mjermen måtte forbi fossen. Demningen ble først og fremst bygget for fløtingen, men ga også grunnlag for kvern og sag. I 1819 var begge deler ved Kolstadfoss. Fra Hvervsviken ble tømmeret slept av en tømmerbåt over Setten og til Mjermen. Slepebåten «Mjølner» ble bygget i 1892 og kunne gå «like godt på land som til vanns». Ved Kolstadfoss måtte båten gå et kort stykke over land, mens tømmeret gikk gjennom den smale elven over til Mjermen. En skinnegang ble anlagt tvers over et lavt eid, og skinnene gikk så langt ut i vannet på begge sider at dampbåten kunne gå opp på en tralle, som da ved hjelp av slepebåtens egen maskin trakk den over eidet og ned på den andre siden. Ombord på «Mjølner» var det alltid fire mann som kjørte båten på skift, to og to. Første skift gikk fra Kolstadfoss til Kjersund og Vaet. Kjersund og Vaet var flaskehalser der tømmeret hadde lett for å sette seg fast. Neste skift var til Basnes, og derfra til Bønsdammen. Turen tok omtrent 18-20 timer.
Skinnegang etter båtbane og rester etter tømmerrenne er i gjeldende kommuneplan avsatt til LNF-område. Begrunnelse for vern var at restene etter båtbanen ved Kolstadfoss er unik i både regional og nasjonal sammenheng. I en stor skogkommune som Aurskog Høland er det viktig å bevare minner etter denne næringsveien.
Valerie Perrine

Tidlig liv

Perrine ble født i Galveston i Texas. Hennes far var oberstløytnant i det amerikanske forsvaret, og på grunn av farens jobb vokste Perrine opp flere forskjellige steder på den nordlige halvkule etter som familien ble flyttet rundt, slik militære familier ofte blir.

Karriere

Perrine startet karrieren sin som en «showgirl» i Las Vegas. Hun hadde sin debut på kinolerretet med en cameorolle i James Bond-filmen Diamanter varer evig (1971). Hennes neste rolle var som mykpornostjernen «Montana Wildhack» i Slaughterhouse-Five (1972). Perrine er kanskje mest kjent for rollen som «frøken Eve Teschmacher» i filmen Superman (1978) og i Superman II (1980).
I 1975 ble Valerie Perrine nominert til en Oscar-pris for beste kvinnelige hovedrolle for sin rolle som «Honey Bruce» i Lenny (1974), en rolle hun også ble nominert til en Golden Globe for. Hun ble også nominert til en Saturn Award i 1979 for sin rolle i Superman.
Perrine hadde flere anerkjente roller, blant annet som «Carlotta Monti» i W.C. Fields and Me (1976) og som «Charlotta Steele» i Den elektriske rytter (1979), men karrieren slo sprekker da hun opptrådte i filmer som Can't Stop the Music, en rolle hun ble nominert til en Razzie-pris for under den første Razzie-utdelingen i 1980.
Kalkuner

Beskrivelse

Hunnen er mindre enn hannen, og alltid mye mindre fargerik. Med et vingespenn på 1,5 – 2 meter, er kalkunene de største fuglene i sitt habitat, og blir sjelden forvekslet med andre arter.
De to artene er kalkun (Meleagris gallapavo), som lever i Nord-Amerika, og den mellomamerikanske arten flekkalkun (Meleagris ocellata). Sistnevnte finnes kun på Yucatán-halvøya, i Mexico og i Petén-regionen i Guatemala.

Annet

Kalkuner er et populært jaktbytte, spesielt i Nord-Amerika. I motsetning til sine tamme motstykker, er villkalkuner observante og dyktige flygere.
Det var kalkunhold i Christiania allerede i 1648. Da solgte Birgitte Olsdatter i Pipervika tre kalkunske hanner til Hannibal Sehested i forbindelse med hyllingen av Frederik 3.
Bronsekalkun er den tamkalkunen som har eksistert lengst i Norge. Den fantes her i landet allerede på 1700-tallet, og det fantes offentlige avlsstasjoner for bronsekalkun fra 1920 og til utpå 1960-tallet. I motsetning til andre kommersielle raser er bronsekalkunen fremdeles i stand til å formere seg naturlig, og kalkunhøna kan legge opptil 70 egg per år.
I dag er bronsekalkunen lite utbredt i Norge, og de fleste individene stammer fra samme oppdretter. Det har blitt satt igang et registreringsarbeid i 2001 med tanke på et eventuelt bevaringstiltak.

Kalkun som mat

Kalkun brukes helstekt eller stekt i mindre stykker som mat, både som pålegg og som middag. Som middag er den i Norge spesielt knyttet til jul og nyttår.
Kli

Innhold

Kli inneholder en stor del cellulosefiber, protein, sunne plantefettstoffer, karbohydrater, vitaminer og mineraler.
Prismognathus yukinobui

Utseende

Hannen er en middelsstor (20-30 millimeter), blank, brunrød til brunsvart hjortebille. Kjevene er knivformede, sagtakkede på innersiden, ikke spesielt lange. Kroppen er knapt synlig punktert. Hodet er rektangulært, litt bredere enn langt. Hunnen ligner hannen bortsett fra at kjevene ikke er forstørret, hodet er avrundet og kroppsformen noe bredere.

Levevis

Larvene utvikler seg i råtne trestammer.

Utbredelse

Arten er utbredt i  Myanmar.
Nik Kershaw

Personlig

Kershaw var gift med Sheri Kershaw fra 1983 til 2003. De har tre barn sammen, hvorav den ene sønnen er født med Downs syndrom. Kershaw giftet seg på nytt i 2009, med Sarah, og har ett barn med henne.
Piezophidion

Utseende

Middelsstore, lange og slanke, halvblanke, brunlige trebukker. Antennene er tynne og omtrent så lange som kroppen. Pronotum er tønneformet. Dekkvingene er jevnbrede, forholdsvis smale. Beina er nokså korte, lårene fortykkede.

Levevis

Larvene lever i død ved, mest av løvtrær.

Utbredelse

Slekten er utbredt fra Venezuela i nord til Paraguay i sør.
På to hjul i svingen

Handling

Jim Douglas er en nedadgående racerkjører som bor i en nedlagt brannstasjon i San Francisco sammen med sin venn, mekanikeren Tennessee . En dag han er hos en bilforhandler får han se en Volkswagen Boble som viser seg å ha en særegen feil, den synes å ha en egen vilje. Etter en stund kjører bilen hjem til Jim på egen vilje. Etter en del tvil bestemmer Jim seg for å fikse bilen slik at han kan bruke den til billøp. Etter at jobben er ferdig døper Tennessee bilen til Herbie. Etter flere suksessfulle billøp med "Herbie" stiger Jim til nye høyder, noe som fører til at dens forrige eier, Thorndyke, vil ha bilen tilbake. Jim nekter og blir derfor utfordret av Thorndyke til konkurrere i et lengre løp kalt "El Dorado". Thorndyke saboterer imidlertid bilen, men det blir raskt oppdaget og reparert av Carrol, Tennessees eks-kjæreste. Sammen er trioen fast bestemt på å slå Thorndyke.

Om filmen

På to hjul i svingen ble godt mottatt av kritikerne, noe som gjenspeiles at den har oppnådd 75 % på Rotten Tomatoes.
Den ble meget populær i USA hvor den innbrakte $51 millioner. Produksjonskostnadene var på ca 5 millioner dollar.